Taraba, Tomáš, podpredseda vlády SR a minister životného prostredia SR (2023-12-06):
Dámy a páni, prišiel som do parlamentu s návrhom zákona, ktoré, ktorý napadla aj pani prezidentka úplne správne na Ústavnom súde. Je to zákon, ktorý zabránil na Slovensku vykonávanie envirozáťaží. Envirozáťaží, čo je jedna z najväčších položiek v eurofondoch, ktoré sú vyčlenené na to, aby Slováci nemuseli piť toxickú vodu, nemuseli dýchať toxický vzduch a vystúpilo tu práve Progresívne Slovensko, ktoré povedalo, že moja chyba je, že sa zbytočne rýchlo ponáhľame niečo s týmto robiť. Včera som bol v televízii, kde sme počúvali, že Slovensko sa nehumánne správa ku kaprom na Vianoce a ona tu, poslankyňa za Progresívne Slovensko, vystúpi, jej nevadí, že na Slovensku mrú ľudia, 20-tisíc ľudí zbytočne zomrie na Slovensko, na Slovensku kvôli týmto environmentálnym záťažiam. Im nevadí, oni chcú, drahí Slováci, aby ste umierali ešte dlhšie, oni nechcú mať ministrov, ktorí budú robiť niečo v prospech vášho zdravia. Oni chcú, aby prepadali eurofondy. 420 miliónov eurofondov prepadlo minulý týždeň kvôli Budajovi, ktorý o tých envirozáťažiach rozprával, a neurobili nič. Ešte schválili návrh zákona, ktorý zabránil tomu, aby sme tie envirofondy mohli čerpať. Vy sa pýtate, že aké ohrozenie ekonomického charakteru. To, že teda vám nezáleží na ľudských životoch, to už nechajme bokom, vy ste, samozrejme, citliví iba na také veci ako napríklad, máme tam jeden projekt teraz, dámy a páni, viete, ako znie ten projekt? Rehabilitácia bocianov. (Smiech.) Rehabilitáciu bocianov najnovšie si vymysleli, samozrejme, že vám to nepodpíšem (reakcie z pléna), a samozrejme, že to nepodpíšem, áno, aj vám, aj vám, môžme si pozrieť, pán Štefunko, aj vám. Nepodpíšem, nič takéto veci nepodpíšem. Môžte si to dať za Progresívne Slovensko, ako chcete, ste sa tam všade natlačili do týchto vecí, všade. A pokiaľ ide o otázku, pokiaľ ide o otázku, že či máme sa starať o zdravie občanov, ja si myslím, že to je priorita ministrov vlády Slovenskej republiky. Ak vám sú ukradnutí, nevadí, najlepšie, keď mudrujete niekde z Bruselu ako vaši poslanci a, takže toto berte od nás, toto nás odlišuje. Vám je to, tu pozrite, táto pani sa smeje dokonca, keď hovoríme o zdraví občanov Slovenskej republiky. Vie veľmi dobre, pozrite s kamerami, zoberte si ju, jej to je na smiech, že 20-tisíc ľudí tu zomiera. A teraz sa bavme, kde sú tie ekonomické. Lebo rozumiete teda číslam, životy sú vám ukradnuté, tak číslam. Problém je, hospodársky to treba riešiť preto, pretože ja som sa to tu snažil vysvetliť, ak čerpáme eurofondy a zároveň dáte do zákona, že prikážete vlastníkom, aby zobrali svoju finančnú zodpovednosť za skládky, ktoré nespôsobili za environmentálne záťaže, ak toto urobíme, tak my máme dnes situáciu, že Európska únia nám môže zastaviť čerpanie eurofondov. Pretože my dnes žiadame Európsku úniu, aby nám preplácala niečo, čo zo zákona, zo zákona aspoň formálne na papieri majú platiť ľudia. Tak potom treba povedať, že nemáme najmenší záujem o to, aby sme čerpali enviro... eurofondy, že chcete teda, aby čo najdlhšie tu tie skládky špinavé tu boli, tie toxické záťaže, zrejme len chcete sa chodiť len fotiť k tým sudom na ďalších 10-20 rokov. Ale nehnevajte sa, ja som rád, že poslanci vládnej koalície sú nastavení tak, že nechcú, aby tu ľudia zbytočne týmto toxickým skládkam, týmto toxickým environmentálnym záťažiam boli vystavení, berte to ako realitu a pokiaľ ide o ekonomické hrozby, ktoré z toho vyplývajú, tak už keď vám nestačí to, že dnes nám môžu byť kedykoľvek zastavené eurofondy z pohľadu čerpania, pretože tá schéma dnes je nastavená podvodne, nemôžete na tú istú vec v teoretickej rovine čerpať z dvoch zdrojov. Takže všetkých ostatných prosím, aby ste podporili tento návrh zákona, úplne sa stotožňujem s prezidentskou kanceláriou, ktorá nebude tiež, myslím si, proti tomu, pretože ony sami napadli ten pôvodný návrh zákona na Ústavnom súde. Takže myslím si, poďme riešiť reálne veci, ja nič nemám proti rehabilitácii bocianov, ale začnime najskôr ľuďmi a keď budeme mať na Slovensku všade krásne zelené prostredie, čisté vody, odkanalizované obce, budeme mať čistú vodu, tak potom riešme aj, aj motýle, riešme čokoľvek, myslím si, že včera som dostal tú tabuľku, 75 miliónov išlo na takéto podobné projekty. Myslím si, že ak to pôjde do ochrany životného prostredia, z ktorého niečo budú mať aj ľudia, nebude to vôbec zlé. Ďakujem.